CANDON CITY – Malas daytoy a baro ta lugan ti polis ti nakursonadaanna a binato agsipud ta kinamat ti polis agingga a naipiskot daytoy.
Agbabawi itan ni Jason Brian Pablico, 19, agnaed iti Barangay San Jose ditoy siudad, agsipud ta naipan iti presinto tapno sungbatanna ti inaramidna.
Naammuan iti report nga agpaabagatan a direksion ti Ford Escape a minaneho ni Police Chief Inspector Louise Benjie Tremor, 43, residente iti Barangay Dongalo, San Ildefonso, Ilocos Sur ket idi agdaldaliasat iti national highway a sakup ti Barangay Paras, mapapati a binato ti suspek a nakabuongan ti windshield ti lugan.
Kinamat ni Tremor ti suspek agingga iti naipiskotna daytoy. Adda dua a bato iti bulsa ti suspek idi nakemmeg ti polis.
Mapapati a nakainom ti suspek idi binatona ti lugan ti polis.#
ilo_Latn ilo_Latn ilo_Latn ilo_Latn ilo_Latn